Nincs szakmai egyetértés a harmadik oltás fajtájáról, de a Pfizer lesz a nyerő
Orbán Viktor miniszterelnök július 16-án bejelentette, hogy augusztus 1-jétől lehetővé teszik a harmadik oltás felvételét. A vakcina csak négy hónappal a második oltás beadása után kérhető, de az oltó orvosok ettől eltérhetnek. Azt a helyet kell felkeresni, ahol az első két adagot megkapták az emberek, oltási sorrend pedig nincs, az idősek és fiatalok között nem lesz különbség.
Merkely Béla, a Semmelweis Egyetem rektora az Indexnek adott exkluzív interjújában azt mondta, hogy az orvostudomány napi gyakorlatban használ olyan vakcinákat, amelyekből három adagra van szükség. A vakcinák klinikai vizsgálata és engedélyeztetése hagyományosan évekig tartó folyamat, vagyis a harmadik oltással összefüggő klinikai adatokat jelenleg is gyűjtik a szakértők. Hozzátette: Németországban és az Egyesült Királyságban például AstraZenecára is adnak Pfizert, és fordítva. Merkely professzor érthetőnek tartja, hogy a Pfizer gyógyszergyártó cég azt szeretné, ha a harmadik oltás is Pfizer lenne, de ő szakmailag kitart amellett, hogy az mRNS-oltással rendelkezők vektorvakcinát kapjanak, és fordítva. 
Korábban Vereckei Péter, a Pfizer Hungary Kft. ügyvezető igazgatója arról beszélt, nem értékelték a 3-as fázisú klinikai vizsgálatában a különböző oltóanyagok kombinálását, valamint a vakcina jelenlegi hatósági engedélye nem tartalmazza az oltóanyagok felcserélhetőségét.

A Pfizer és a BioNTech cég július 8-án adott ki egy sajtóközleményt, amelyben ismertették, hogy vakcinájuk harmadik (emlékeztető avagy booster) dózisával végzett folyamatban lévő vizsgálat biztató eredményeket ad: hat hónappal a második dózis után adva az előzőekben megismerttel összhangban álló biztonságossági profilt ad, miközben a vad típussal és a béta-variánssal szemben 5-10-szer nagyobb vírussemlegesítő ellenanyagszintet biztosít, mint ami a két oltás után kialakul. A tíz nappal ezelőtti közleményben azt is hangsúlyozzák: a harmadik oltás delta-variáns elleni hatásának igazolásán jelenleg is dolgoznak. 

Az AstraZeneca és a Szputnyik V esetében a harmadik oltásnak feltétlen másnak kell lennie Karikó Katalin szerint,

 de az mRNS-t tartalmazó vakcinákat, mint a Pfizer és a Moderna, akárhányszor be lehet adni, akármilyen előző vakcina után – hangzott el az RTL Klub Híradóban. Karikó Katalinhoz hasonlóana víruskutatóként bemutatott Rusvai Miklós állatorvos is úgy gondolja, hogy a vektorvakcináknál, tehát az AstraZeneca és a Szputnyik oltásánál kimondottan előnyös lehet, ha a harmadik oltás más típusú. A kínai Sinopharm vakcinával oltottaknak is azt javasolja, hogy harmadiknak más védőoltást kérjenek.
A Metropol Kacskovics Imre immunológusprofesszor véleményét kérdezte meg a harmadik oltásról: 

  Szükség van az emlékeztető oltásra, mert jön a delta-variáns. Nálunk magasabb átoltottsággal rendelkező országokban is csekélyebb lett a védelem a vírusvariáns ellen.

Az immunológus hangsúlyozta: követni kell a gyártó utasításait, vagy a szakma szabályai szerint kell eljárni, amíg nincsenek klinikai vizsgálatok a témában.

  A személyes véleményem szerint a Pfizer vakcináját lehet még egyszer beadatni, valamint a Modernát is. A vektorvakcinákat nem nagyon lehet ismételni, mert ezek ellen kialakulhat a szervezetben immunválasz, ami megakadályozhatja, hogy a vektor célba jusson, és kifejtse hatását. Ezenkívül harmadik körösnek akár a Sinopharmot is fel lehet venni, mert az inaktivált vírussal működik. Az első két adag Sinopharm-oltásnál a legfrissebb vizsgálatok szerint alacsonyabb a védelem a 60 év felettieknél, mert az idős immunrendszer gyengébb, mint a fiatal, úgyhogy ha van elegendő vakcina hozzá, akkor az ő számukra harmadiknak mindenképp az mRNS-es vakcinát ajánlanám  

– tette hozzá.
Az országos oltási munkacsoport vezetője, György István vasárnap Balatonmáriafürdőn beszélt arról, hogy a harmadik oltást négy hónappal a második oltás után javasolják beadatni, azonban háziorvosi ajánlásra korábban is meg lehet kapni. György István hangsúlyozta: elegendő oltóanyag áll rendelkezésre. Ugyanakkor azt nem részletezte, hogy melyik vakcinafajtából mennyi tartalék van az országban.
merkely béla pfizer vereckei péter koronavírus magyarországon harmadik oltás kacskovics imre negyedik hullám orbán viktor koronavírus Belföld pfizer-biontech